Udtalelse om Kommissionens forslag til Rådets direktiv om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder, bedrifter eller dele af bedrifter () (96/C 100/06)

Regionsudvalgets præsidium besluttede den 15. november 1994 at udarbejde en initiativudtalelse om det ovennævnte emne.

Det forberedende arbejde henvistes til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«, som udpegede Luigi Sileoni til ordfører. Underudvalget vedtog sin udtalelse den 16. marts 1995.

Regionsudvalget vedtog på sin 7. plenarforsamling af 20.-21. april 1995 (mødet den 21. april 1995) følgende udtalelse.

GENERELLE BEMÆRKNINGER

Regionsudvalget understreger, at det er magtpåliggende for de kommunale og regionale myndigheder, at alle ændringer til direktiv 77/187/EØF bliver så klare som muligt, at de eliminerer de uklarheder, der stadig måtte være i ovennævnte direktiv, uden at skabe nye, og ikke pålægger de kommunale og regionale myndigheder nye byrder, samtidig med at de på fornuftig vis værner om lønnen med de deraf følgende fordele for forholdet mellem arbejdstagere og arbejdsgivere.

Regionsudvalget opfordrer Kommissionen til at undersøge muligheden for at lade direktivet om varetagelse af arbejdstagernes rettigheder gælde også for erhvervstilknyttede alders-, invalide- og enkepensionsordninger, der supplerer de lovbefalede socialsikringsordninger i medlemsstaterne.

SÆRLIGE BEMÆRKNINGER

1. Afdeling I

1.1. Artikel 1, stk. 1

1.1.1. Regionsudvalget er stærkt interesseret i større klarhed, hvad angår direktivets anvendelsesområde.

1.1.2. Regionsudvalget anser det for lidet sandsynligt, at Kommissionen opnår større klarhed ved at udelukke overførslen af en aktivitet, når denne ikke består i en overførsel af en bedrift eller en virksomhed, fra direktivets anvendelsesområde.

1.1.3. Regionsudvalget frygter, at de umiddelbare konsekvenser af dette forslag vedrørende anvendelsesområdet langt fra er gennemskuelige. Personer med regionalt eller kommunalt ansvar vurderer erfaringsmæssigt, at dette er en sondring, der er lettere at foretage i teorien end at anvende i praksis.

1.1.4. Eftersom bestemmelserne vedrørende overførsel af virksomheder i dag anvendes med en vis juridisk sikkerhed, mener Regionsudvalget, at enhver ændring, der rejser ny tvivl på området, bør afvises. Da den foreslåede ændring sandsynligvis medføre flere ulemper, uden at det er umagen værd, foretrækker Regionsudvalget helt at afvise dem.

1.1.5. På baggrund af ovenstående anmoder Regionsudvalget om en klar definition - terminologisk, begrebsmæssigt og juridisk - af hel eller delvis overførsel af en virksomhed såvel som af direktivets anvendelsesområde.

1.2. Artikel 1, stk. 5

1.2.1. Regionsudvalget er meget forbavset over artikel 1, stk. 5.

1.2.2. Regionsudvalget er stærkt i tvivl om, hvordan man sondrer mellem en konkursbehandling (eller anden tilsvarende bobehandling), der tager sigte på en realisering af aktiver, og en bobehandling ved insolvens, som ikke tager sigte på likvidation (artikel 3, stk. 4). Kommunale og regionale myndigheder mener, at dette er en sondring, som muligvis let lader sig gennemføre i teorien, men som indebærer store fortolkningsproblemer, eftersom det er umuligt at forudsige, om en konkursbehandling vil føre til likvidation eller ej.

1.2.3. Efter Regionsudvalgets mening vil direktivforslaget vinde i klarhed, hvis artikel 1, stk. 5, fjernes.

1.3. Artikel 2, stk. 2

1.3.1. Regionsudvalget noterer sig, at artikel 2, stk. 2, er til fordel for beskyttelsen af arbejdstagerne. Og eftersom direktivet fra 1977 slet ikke refererede til arbejdstagere på deltidskontrakt eller kontrakt for en tidsbegrænset periode, glæder Regionsudvalget sig over nytænkningen på området i direktivforslaget.

2. Afdeling II

2.1. Artikel 3, stk. 1

2.1.1. Regionsudvalget er enig i de forbehold, som visse kommunale og regionale myndigheder har givet udtryk for med hensyn til udstrækningen af det fælles ansvar til kontraktlige forpligtelser, eftersom en sådan foranstaltning ville pålægge de kommunale og regionale myndigheder en betydelig byrde. Derfor foreslår Regionsudvalget, at ordet »bestemmer« i artikel 3, stk. 1, erstattes af »kan bestemme«, som i det nuværende direktiv. Dette vil de medlemsstater, der ikke har indført fælles ansvar, have stor forståelse for, og Regionsudvalget er imod den foreslåede ændring, så længe der ikke er nogen tvingende grund til en ændring.

2.1.2. Regionsudvalget er ikke ganske overbevist om, at direktivforslaget er helt klart, hvad angår artikel 3, stk. 1, dvs. sætningen »Med hensyn til .... efter denne dato«.

2.1.3. Selv om Regionsudvalget er sig bevidst, at dette forslag i sidste instans kunne være et skridt i retning af en forbedring af direktivet fra 1977 (og dermed til fordel for de kommunale og regionale myndigheder), frygter det ikke desto mindre, at den nuværende formulering ville stå sig dårligt ved en domstolsprøvelse.

2.1.4. Regionsudvalget går ind for at beholde det nye element, som indføres i artikel 3, stk. 1, men med en omformulering af den anden sætning (»Medlemsstaterne ... efter denne dato«), så den ikke indskrænker virkningen af sætningen inden.

2.2. Artikel 3, stk. 4

2.2.1. Regionsudvalget har allerede givet udtryk for sin forbavselse over artikel 1, stk. 5, i direktivforslaget under et tidligere punkt, og ved den lejlighed forklaret, hvilke fortolkningsproblemer begreberne »konkursbehandling eller anden tilsvarende bobehandling, som tager sigte på realisering af aktiver« vil give anledning til.

2.2.2. Efter Regionsudvalgets mening er artikel 3, stk. 4, nært knyttet til ovennævnte artikel 1, stk. 5.

2.2.3. Fjernes artikel 1, stk. 5, så Regionsudvalget derfor gerne, at artikel 3, stk. 4, omformuleres, således at det ikke mere refererer til »bobehandling ved insolvens, som ikke tager sigte på likvidation«.

2.2.4. Regionsudvalget vil derimod foreslå en ny formulering af artikel 3, stk. 4, således at der i stedet tales om »konkursbehandling eller en behandling med henblik på betalingshenstand«.

2.3. Artikel 4, stk. 3

2.3.1. Regionsudvalget glæder sig over, at arbejdstagerne får mulighed for at forhandle med arbejdsgiverne.

2.4. Artikel 4, stk. 5

2.4.1. Regionsudvalget undrer sig over artikel 4, stk. 5, der kan skabe problemer for visse kommunale og regionale myndigheder, og vil derfor anmode Kommissionen om at tænke mere over det, samt overveje muligheden for helt at stryge stykket.

3. Afdeling III

3.1. Regionsudvalget så gerne, at følgende blev føjet til artikel 6, stk. 1: »Medlemsstaterne kan bestemme, at overdrageren og erhververen har ret til ikke at videregive fortrolige finansielle oplysninger eller lade dem videregive disse i fortrolighed og i henhold til de regler, der er gældende i medlemsstaterne.«

3.2. Artikel 6, stk. 1

3.2.1. Regionsudvalget er opmærksom på, at indholdet i artikel 6, stk. 1, er den gældende tekst, som det ikke er blevet bedt om at udtale sig om.

3.2.2. Regionsudvalget ønsker dog alligevel at benytte lejligheden til at kommentere dette med henblik på en eventuel omformulering af det gældende direktiv og forslaget til direktiv.

3.2.3. Regionsudvalget beklager den tvetydighed, som ligger i udtrykket »i rimelig tid«, og som kan føre til en vag tolkning og dermed skade arbejdstagernes interesser.

3.3. Artikel 6, stk. 2

3.3.1. Regionsudvalget er i tvivl om den nøjagtige betydning af ordene »med henblik på at opnå en aftale«, og mener, at der i forbindelse med anvendelsen af artikel 6, stk. 2, kan opstå vanskeligheder med hensyn til den nøjagtige fortolkning af dette udtryk.

3.3.2. Regionsudvalget ønsker at få oplyst, hvad der sker, hvis der ikke opnås en aftale.

3.4. Artikel 6, stk. 5

3.4.1. Regionsudvalget er ikke særlig tilfreds med artikel 6, stk. 5, i direktivforslaget.

3.4.2. Regionsudvalget mener ikke, at en virksomheds størrelse kan gøres op alene på grundlag af antallet af medarbejdere, specielt ikke hvis man tager ny teknologi, der erstatter arbejdskraft, med i betragtning.

3.4.3. På denne baggrund vil Regionsudvalget foreslå, at man anvender den gunstigste lovgivning i medlemsstaterne som grundlag.

Bruxelles, den 21. april 1995.

Jacques BLANC

Formand for Regionsudvalget

() EFT nr. C 274 af 1. 10. 1994, s. 10.